**KISKŐRÖS VÁROS KÉPVISELŐ-TESTÜLETE**

4-8/2020. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2020. szeptember 23-án (szerda) 14.00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Filus Tibor, Gmoser András, Horváth János, Kudron Tamás, Markó Ferenc, Nikléczi Gábor, Pethő Attila, Pohankovics András, Szedmák Tamás, Szlovák Pál, Ungvári Ferenc (12 fő) képviselők

dr. Turán Csaba jegyző

 Bacskai Klára jegyzőkönyvvezető

**Meghívottként részt vett:** Dr. Rus János az Emergency Service Kft. ügyvezetője, Paksi Dénes tűzoltóparancsnok, Vlcskóné Csatlós Erzsébet a Kiskőrösi Óvodák igazgatója, Schäffer Tamás a Kőröskom Kft. ügyvezetője, Szabadi-Maglódi Kitti a Petőfi Sándor Művelődési Központ igazgatója, Turán Istvánné a Petőfi Sándor Városi Könyvtár igazgatója, Dr. Filus Erika a Petőfi Szülőház és Emlékmúzeum igazgatója, dr. Kállayné Major Marina az Egészségügyi, Gyermekjóléti és Szociális Intézmény igazgatója, dr. Ba Mariann a Kiskőrös Városért Alapítvány kuratóriumának elnöke

dr. Nagy Gabriella, Aszódiné Nedró Éva, Szlanka Pálné, Fejesné Sipiczki Hajnalka, Losoncziné Romfa Erika a Polgármesteri Hivatal munkatársai

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Ezt követően tájékoztatta a Képviselő-testületet az 5 millió forint értéket meghaladó kötelezettség-vállalásokról, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató.

1. MILLIÓ FORINTOT MEGHALADÓ ÉRTÉKŰ KÖTELEZETTSÉGVÁLLALÁS
* Az Önkormányzat fogászati kezelőegység beszerzésére és üzembe helyezésére vonatkozóan 5.503.937,- Ft értékben kötött szerződést a ZebiDent Kft.-vel.
* Az Önkormányzat a Kiskőrös belterület 1940 hrsz-ú ingatlan adásvételére vonatkozóan 22.000.000,- Ft értékben kötött szerződést Fekete Sándor Imrénével és Fekete Sándorral
* Az Önkormányzat a Petőfi Szülőház és Emlékmúzeum energetikai felújítására vonatkozóan 35.021.369,- Ft értékben kötött szerződést a Modus Vivendi Kft.-vel.
* Az Önkormányzat a Küzdősportok Háza energetikai felújítására vonatkozóan 59.860.182,- Ft értékben kötött szerződést a Modus Vivendi Kft.-vel.
* Az Önkormányzat a Petőfi Szülőház és Emlékmúzeum iroda energetikai felújítására vonatkozóan 26.525.136,- Ft értékben kötött szerződést a Modus Vivendi Kft.-vel.
* Az Önkormányzat a Petőfi Emlékmúzeum aljzatépítési, festési, fűtési, erős gyengeáram szerelési munkáira vonatkozóan 10.775.800,- Ft értékben kötött szerződést a Schlosser-Bau Kft.-vel.

Ezt követően ismertette a napirendi javaslatot, melynek keretében kezdeményezte, hogy:

14. napirendi pontként sürgősséggel kerüljön felvételre a *„Kiskőrös - Tabdi között létesítendő kerékpárút nyomvonalának kialakítása”* tárgyú előterjesztés.

Kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 12„igen” szavazattal a napirendet az alábbiak szerint fogadta el:

**N A P I R E N D:**

1. Tájékoztató a háziorvosi hétközi és hétvégi ügyeleti feladatok ellátásáról

*A tájékoztatót tartja: Emergency Service Kft. ügyvezetője*

1. Beszámoló a „Kiskőrös Városért” Alapítvány Kuratóriuma és Felügyelőbizottsága 2019. évi tevékenységéről

**Előterjesztő:** Polgármester

**Előadó:** Intézményüzemeltetési referens

1. Beszámoló a Petőfi Szülőház és Emlékmúzeum tevékenységéről

**Előterjesztő:** Polgármester

**Előadó:** Intézményüzemeltetési referens

1. DÖNTÉS Petőfi sándor születésének 200. ÉVFORDULÓJA MEGÜNNEPLÉSÉVEL KAPCSOLATOS FELADATOKRÓL

**Előterjesztő:** Alpolgármester

**Előadó:** Aljegyző

1. Csatlakozás a Bursa Hungarica felsőoktatási önkormányzati ösztöndíjrendszer 2021. évi fordulójához

**Előterjesztő:** Polgármester

**Előadó:** Közigazgatási osztályvezető

1. A 64/2018 számú képviselő-testületi határozat módosítása

**Előterjesztő:** Polgármester

**Előadó:** Közigazgatási osztályvezető

1. a 2. számú felnőtt fogorvosi körzet működtetésére kötött feladat-ellátási szerződés megszüntetése

**Előterjesztő:** Polgármester

**Előadó:** Közigazgatási osztályvezető

1. A gordiusz intézmény kérelme

**Előterjesztő:** Polgármester

**Előadó:** Jegyző

1. Szűcs József utca közterület elnevezésének megváltoztatása

**Előterjesztő:** Polgármester

**Előadó:** Informatikus és hagyatéki ügyintéző

1. Gorkij utca közterület elnevezésének megváltoztatása

**Előterjesztő:** Polgármester

**Előadó:** Informatikus és hagyatéki ügyintéző

1. 170/2019 számú képviselő-testületi határozat felülvizsgálata

**Előterjesztő:** Polgármester

**Előadó:** Polgármesteri titkár

1. A kiskőrös 96/8 hrsz-ú ingatlan MEGHATÁROZOTT TERÜLETRÉSZÉNEK HASZNÁLATBA ADÁSA A KISKŐRÖSI TENISZ KLUB RÉSZÉRE

**Előterjesztő:** Polgármester

**Előadó:** Vagyongazdálkodási referens

1. A 63/2020. SZÁMÚ KÉPVISELŐ-TESTÜLETI HATÁROZAT MELLÉKLETÉNEK MÓDOSÍTÁSA

**Előterjesztő:** Polgármester

**Előadó:** Vagyongazdálkodási referens

1. Kiskőrös - Tabdi között létesítendő kerékpárút nyomvonalának kialakítása

**Előterjesztő:** Polgármester

**Előadó:** Vagyongazdálkodási referens

1. Horváth Olga LAKÁSBÉRLETI JOGVISZONYÁNAK MEGHOSSZABBÍTÁSA

**Előterjesztő:** Polgármester

**Előadó:** Szociális ügyintéző

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

Tájékoztató a háziorvosi hétközi és hétvégi ügyeleti feladatok ellátásáról

*(Írásos tájékoztató a jegyzőkönyvhöz mellékelve.)*

**Tájékoztatót tartja:** Emergency Service Kft. ügyvezetője

**Domonyi László polgármester** köszöntötte az ülésen **dr. Rus Jánost az Emergency Service Kft. újonnan kinevezett ügyvezetőjét.**

**Dr. Rus János az Emergency Service Kft. ügyvezetője** a korábban kiküldött írásos tájékoztató szóbeli kiegészítéseként elmondta, hogy ez év augusztusában lett a Kft. ügyvezetőjeként kinevezve, de már több éve dolgozik a cégnél és az elmúlt évek sikeres együttműködését szeretné a továbbiakban is folytatni.

**Filus Tibor képviselő** afelől érdeklődött, hogy az ügyeleti rendszerben milyen eszközök állnak rendelkezésükre, valamint hogy a járványhelyzetre hogy vannak felkészülve.

**Dr. Rus János az Emergency Service Kft. ügyvezetője** válaszában elmondta, hogy a felszerelésük az előírtaknak megfelelő vagy annál sokkal magasabb szintű. A vírushelyzettel kapcsolatban pedig előadta, hogy tavasszal is sikeresen oldották meg a betegek ellátását és a jelenlegi helyzetre is meg van már az eljárásrendjük. Arra kérik a betegeket, hogy csak megfelelő indokkal forduljanak az ügyelethez, illetve hogy minél kevesebb orvos-beteg kapcsolat valósuljon meg, hogy a vírushelyzet alatt minél kevesebb kolléga essen ki és az ellátást megfelelően tudják biztosítani.

**Domonyi László polgármester** elmondta, hogy az elmúlt időszakban hozzá sem pozitív sem negatív lakossági észrevétel nem érkezett. Bízik benne, hogy a jelenlegi vírushelyzetet az ügyelet ugyanolyan jól kezeli majd, mint ahogy azt a tavaszi időszakban tette.

*Dr. Rus János az Emergency Service Kft. ügyvezetője távozott a testületi ülésről.*

1. **napirend**

Beszámoló a „Kiskőrös Városért” Alapítvány Kuratóriuma és Felügyelőbizottsága 2019. évi tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési referens

**Domonyi László polgármester** köszöntötte az ülésen **dr. Ba Mariannt a „Kiskőrös Városért” Alapítvány elnökét,** az előterjesztés szóbeli ismertetésére felkérte **Fejesné Sipiczki Hajnalka intézményüzemeltetési referenst.**

**Fejesné Sipiczki Hajnalka intézményüzemeltetési referens** elmondta, hogy Kiskőrös Város Képviselő-testülete a 169/2019. számú határozatával elfogadta a Képviselő-testület 2020. évi munkatervét, melyben szerepel a *„Beszámoló a „Kiskőrös Városért” Alapítvány Kuratóriuma és Felügyelőbizottsága 2019. évi tevékenységéről”* szóló napirendi pont. Ennek megfelelően a „Kiskőrös Városért” Alapítvány elnöke, dr. Ba Mariann elkészítette a beszámolót, melyben bemutatásra kerülnek az Alapítvány által szervezett és a közreműködésében lezajlott programok, valamint az ezekhez kapcsolódó számviteli adatok.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Ba Mariann az Alapítvány elnöke** nem kívánta beszámolóját szóban kiegészíteni.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**81/2020. sz. Képv. test. hat.**

Beszámoló a „Kiskőrös Városért” Alapítvány Kuratóriuma és Felügyelőbizottsága 2019. évi tevékenységéről

**HATÁROZAT**

A Képviselő-testület a „Kiskőrös Városért” Alapítvány Kuratóriuma és Felügyelőbizottsága 2019. évi tevékenységéről szóló beszámolóját a határozat-tervezet mellékletében foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

Beszámoló a Petőfi Szülőház és Emlékmúzeum tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési referens

**Domonyi László polgármester** köszöntötte az ülésen **dr. Filus Erikát a Petőfi Szülőház és Emlékmúzeum igazgatóját,** az előterjesztés szóbeli ismertetésére felkérte **Fejesné Sipiczki Hajnalka intézményüzemeltetési referenst.**

**Fejesné Sipiczki Hajnalka intézményüzemeltetési referens** elmondta, hogy a muzeális intézményekről, a nyilvános könyvtári ellátásról és a közművelődésről szóló törvény értelmében a fenntartó meghatározza és jóváhagyja a muzeális intézmény éves és középtávú feladatait, így különösen stratégiai tervét, munkatervét és beszámolóját, fejlesztési és beruházási feladatait. Ennek megfelelően a Petőfi Szülőház és Emlékmúzeum igazgatója, Dr. Filus Erika elkészítette a határozat-tervezet mellékletét képező beszámolót.

**Dr. Filus Erika a Múzeum igazgatója** az előterjesztés szóbeli kiegészítéseként elmondta, hogy a múzeum minden egységét pályázatok útján fel kívánják újítani 2023-ig, Petőfi Sándor születésének 200. évfordulója megünnepléséig. Kiemelte, hogy a 200. emlékére való felkészüléssel kapcsolatban sok feladat hárul a múzeumra és dolgozóira, a jelenlegi 6 fővel pedig már most nehezen tudják megoldani az összes egységük működtetését. Kérte, hogy a Képviselő-testület a jövőévi költségvetés tervezésekor a jelenlegi 6 fő mellett további 3 fő állandó státusszal számoljon. Jövő éven új állandó kiállítás nyílik, ahol 2 fő állandó jelenléte lesz szükséges, valamint az emlékévben várható, hogy intézményvezetőként több Petőfi emlékhelyre, konferenciára kell ellátogatnia, így az itthoni teendőkben nehezen tud majd részt venni.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Filus Tibor képviselő** kiegészítésként elmondta, hogy a Kulturális, Turisztikai és Sport Bizottság ülésén néhány számadat felmerült: a vírushelyzet utáni újra nyitást követő másfél hónap alatt a látogatói létszám 4700 fölött volt, a korábbi évekhez képest a látogatók száma a duplájára nőtt. Kis- és nagy csoportoknak egyaránt tartanak tárlatvezetést, a járványhelyzetet megfelelően kezelték, illetve kezelik.

**Szedmák Tamás alpolgármester** afelől érdeklődött, hogy mennyire jellemző az együttműködés az önkormányzat által fenntartott és a külső állami, illetve magánvállalkozók által működtetett látogatható emlékhelyek, múzeumok, kulturális központok között. Van-e lehetőség a jövőben szorosabb együttműködésre.

**Dr. Filus Erika a Múzeum igazgatója** válaszában elmondta, hogy a városban működő összes kulturális, oktatási intézménnyel nagyon jó az együttműködésük, mely nem csak az emlékévre való felkészülés része, hanem ez már évtizedek óta fennáll, melyet igyekeznek egyre szorosabbra fűzni.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**82/2020. sz. Képv. test. hat.**

Beszámoló a Petőfi Szülőház és Emlékmúzeum tevékenységéről

**HATÁROZAT**

A Képviselő-testület a Petőfi Szülőház és Emlékmúzeum szakmai tevékenységéről és működésének feltételeiről szóló beszámolóját jóváhagyja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

DÖNTÉS Petőfi sándor születésének 200. ÉVFORDULÓJA MEGÜNNEPLÉSÉVEL KAPCSOLATOS FELADATOKRÓL

*(Írásos előterjesztés a jegyzőkönyvhöz mellékelve.)*

**Előterjesztő:** Alpolgármester

**Előadó:** Aljegyző

**Domonyi László polgármester** az előterjesztés szóbeli ismertetésére felkérte **Szedmák Tamás alpolgármestert.**

**Szedmák Tamás alpolgármester** elmondta, hogy 2023-ban városunk számára kiemelkedően fontos eseményt ünneplünk, városunk szülöttje, Petőfi Sándor születésének 200. évfordulóját.

E kiemelkedő, Kárpát-medencei jelentőségű eseménysorozatot városunk is méltó módon kívánja megünnepelni. A nagyszabású programsorozat célja, hogy minél több turistát, érdeklődőt városunkba csábítsunk.

Az elsődleges munkálatok a Képviselő-testület alakuló ülését követően megkezdődtek. A szervezési, előkészítési feladatok elvégzéséhez, valamint a rendezvénysorozat végrehajtásához a kulturális területen kívül számos szakterületen működő kolléga és külső szervezet összehangolt munkája szükséges, ezért helyi emlékbizottságot hozunk létre Kiskőrös Petőfi 200 Emlékbizottság néven, ami 2020. október 17-én, a Szülőház megnyitásának 140. évfordulóján hivatalosan is megkezdi munkáját. A bizottsági rendes tagok munkáját együttműködő partnerek és tiszteletbeli tagok is segítenék.

**Domonyi László polgármester** az előterjesztés szóbeli kiegészítéseként elmondta, hogy Petőfi Sándor életének meghatározó pontjai Bács-Kiskun megyéhez kötődnek, ezért a Bács-Kiskun Megyei Önkormányzat elnöke részt kíván venni az esemény megszervezésében.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**83/2020. sz. Képv. test. hat.**

Döntés Petőfi Sándor születésének 200. évfordulója megünneplésével kapcsolatos feladatokról

**HATÁROZAT**

A Képviselő-testület

1. fontosnak tartja és egyetért azzal, hogy Petőfi Sándor születése 200. évfordulójának megünneplésére Kiskőrösön is a város szülöttéhez méltó módon kerüljön sor.
2. a fenti cél megvalósítása, az előkészületek megszervezése és a program lebonyolítása érdekében Kiskőrös Petőfi 200 Emlékbizottság elnevezésű helyi emlékbizottságot hoz létre.
3. az Emlékbizottság tagjainak

Filus Tibort Kiskőrös Város Önkormányzata Kulturális, Turisztikai és Sportbizottsága elnökét

Szlanka Pálnét Pénzügyi feladatokért felelős személyként

dr. Nagy Gabriellát Kommunikációs feladatokért felelős személyként

Kovács Enikőt Jegyzőkönyvvezetőként

Kispálné dr. Lucza Ilonát az Országos Petőfi Sándor Társaság elnökét

Dr. Filus Erikát a Petőfi Szülőház és Emlékmúzeum igazgatóját

Turán Istvánnét a Petőfi Sándor Városi Könyvtár igazgatóját

Szabadi-Maglódi Kittit a Petőfi Sándor Művelődési Központ vezetőjét

Tóth Anettet a János Vitéz Látogatóközpont vezetőjét

dr. Csizmár Istvánt a Kőrös Körül a Művészetért Egyesület elnökét

Krámer Iván magángyűjtőt

Prepszent István magángyűjtőt választja meg.

1. a bizottság elnökének Domonyi László polgármestert választja meg.
2. a bizottság ügyvezető elnökének Szedmák Tamás alpolgármestert választja meg.
3. a bizottság titkárának Dr. Filus Erikát választja meg.
4. felkéri a bizottság elnökét, hogy az emlékév program-tervezetét és költségvetés-tervezetét legkésőbb a Város 2022. évi költségvetéséről szóló rendeletének előterjesztésével egyidejűleg terjessze a képviselő-testület elé.
5. felkéri a polgármestert, hogy a 2022-2023. évi költségvetést a fentiek figyelembevételével és a jóváhagyott programoknak megfelelően terjessze elő.

**Felelős:** alpolgármester

**Határidő:** azonnal

1. **napirend**

Csatlakozás a Bursa Hungarica felsőoktatási önkormányzati ösztöndíjrendszer 2021. évi fordulójához

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy az Innovációs és Technológiai Minisztérium megbízásából az Emberi Erőforrás Támogatáskezelő nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer 2021. évi pályázati fordulóját hátrányos helyzetű, szociálisan rászoruló fiatalok felsőoktatási támogatására. Az Önkormányzatnak így idén is lehetősége van csatlakozni ehhez az ösztöndíjrendszerhez. Két típusú pályázatot különböztetünk meg, az „A típusú” pályázat a nappali tagozatos felsőoktatási hallgatók számára és a „B típusú” pályázat a felsőoktatási tanulmányokat kezdeni kívánó fiatalok számára kerül kiírásra. A pályázati űrlapot az EPER-Bursa rendszeren keresztül elektronikusan kell kitölteni és 2020. november 5. napjáig kell benyújtani. Az EPER-Bursa rendszer elérhetősége a pályázati kiírásban megtalálható, a pályázati kiírás és a pályázati felhívásban előírt kötelező mellékletek letölthetők Kiskőrös Város honlapjáról a csatlakozást követően. Felhívta a pályázni kívánók figyelmét, hogy a pályázati űrlap csak a pályázati kiírásban meghatározott csatolandó mellékletekkel együtt érvényes.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Filus Tibor képviselő** kiegészítésként elmondta, hogy az Önkormányzat a 2021. évi költségvetésében 700.000,- Ft összeget biztosít az ösztöndíjra.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**84/2020. sz. Képv. test. hat.**

Csatlakozás a Bursa Hungarica Felsőoktatási Önkormányzati Ösztöndíjrendszer 2021. évi fordulójához

**HATÁROZAT**

A Képviselő-testület

1. egyetért azzal, hogy az Önkormányzat csatlakozzon a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított Bursa Hungarica Felsőoktatási Önkormányzati Ösztöndíjrendszer 2021. évi fordulójához, elfogadja a határozat 1. számú melléklete szerinti Általános Szerződési Feltételeket és felhatalmazza a polgármestert a csatlakozási nyilatkozat aláírására.

**Felelős:** polgármester

**Határidő:** 2020. október 1.

1. a határozat 2. és 3. számú melléklete szerinti pályázatot írja ki.

**Felelős:** polgármester

**Határidő:** 2020. október 5.

1. a Bursa Hungarica Felsőoktatási Önkormányzati Ösztöndíjrendszer 2021. évi fordulójában felhasználható előirányzatot 700.000,- Ft, azaz hétszázezer forint összegben határozza meg és kötelezettséget vállal arra, hogy ezt az összeget a város 2021. évi költségvetésében biztosítja.

**Felelős:** polgármester

**Határidő:**  értelemszerűen

1. felhatalmazza a Kulturális, Turisztikai és Sport Bizottságot és a Társadalompolitikai Bizottságot a Bursa Hungarica Felsőoktatási Önkormányzati Ösztöndíjpályázatra beérkezett pályázatok együttes ülésen történő elbírálására.

**Felelős:** Kulturális, Turisztikai és Sport Bizottság elnöke

 Társadalompolitikai Bizottság elnöke

**Határidő:** 2020. december 4.

1. a Bursa Hungarica Önkormányzati Ösztöndíjpályázat elbírálásának rendjéről a határozat 4. számú melléklete szerinti szabályzatot elfogadja.

**Felelős:** polgármester

**Határidő:**  azonnal

*Mellékletek a jegyzőkönyvhöz csatolva.*

1. **napirend**

A 64/2018 számú képviselő-testületi határozat módosítása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy A Képviselő-testület 64/2018. számú határozata alapján a 2. számú felnőtt fogorvosi körzet fogászati feladatainak ellátására 2018. július 25. napjától Kiskőrös Város Önkormányzata és Dr. Horváth Anna egyéni vállalkozó fogorvos között feladat-ellátási szerződés jött létre, melynek kötelező tartalmi eleme a rendelési idő meghatározása.

Dr. Horváth Anna fogorvos 2020. szeptember 08-án a szerződés módosítását kérte, mivel 2020. október 01. napjától a Kiskőrös, Árpád utca 8. szám alatti rendelőhelyiséget dr. Herczeg László fogorvossal közösen fogják használni, a rendelési idő módosításával pedig lehetőség lesz arra, hogy váltott műszakban történjen a betegellátás.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**85/2020. sz. Képv. test. hat.**

A 64/2018 számú Képviselő-testületi határozat módosítása

**HATÁROZAT**

A Képviselő-testület

1. egyetért azzal, hogy a 2. számú felnőtt fogorvosi körzet fogászati feladatainak ellátása tárgyában Kiskőrös Város Önkormányzata és Dr. Horváth Anna egyéni vállalkozó fogorvos között 2018. július 25. napján 3406-7/2018. szám alatt létrejött, 2018. augusztus 9. napján 3406-10/2018 szám alatt, valamint 2019. január 24. napján 444-4/2019. szám alatt módosított és 2019. január 24. napján 444-5/2019. szám alatt egységes szerkezetbe foglalt feladatellátási szerződés jelen határozat mellékletét képező szerződést módosító okiratban foglaltaknak megfelelően módosításra kerül.
2. felhatalmazza a polgármestert a határozat mellékletét képező feladat-ellátási szerződés módosítás aláírására.

**Felelős:** polgármester

**Határidő:** azonnal

*Melléklet a 85/2020. sz. Képv. test. határozathoz*

**FELADAT-ELLÁTÁSI SZERZŐDÉS III. számú módosítása**

amely létrejött egyrészről **Kiskőrös Város Önkormányzata** (székhelye: 6200 Kiskőrös, Petőfi tér 1., törzsszáma: 724782, statisztikai számjele: 15724784-8411-321-03) képviseletében Domonyi László polgármester (továbbiakban: Önkormányzat),

másrészről **dr. Horváth Anna** ( született: ……………….., anyja neve: …………) **egyéni vállalkozó** (székhely: 6200 Kiskőrös, Árpád utca 8. adószám: ………….., nyilvántartási szám: …………..) (továbbiakban: Egészségügyi szolgáltató) **fogorvos** között a felnőtt fogorvosi feladatok ellátása tárgyában alulírott helyen és időben az alábbi feltételek mellett:

Kiskőrös Város Önkormányzata és dr. Horváth Anna egyéni vállalkozó között a Képviselő-testület 64/2018. sz. Képv.test. határozata alapján 2018. július 25. napján 3406-7/2018. szám alatt létrejött, 2018. augusztus 9. napján 3406-10/2018 szám alatt, valamint 2019. január 24. napján 444-4/2019. szám alatt módosított és 2019. január 24. napján 444-5/2019. szám alatt egységes szerkezetbe foglalt feladat-ellátási szerződést a felek közös megegyezéssel az alábbiak szerint módosítják:

1. A szerződés 5. pontjának helyébe az alábbi rendelkezés lép:

„5. Az Egészségügyi szolgáltató rendelési ideje:

Hétfő: 13-20 óra

Kedd: 7-13 óra

Szerda: 14-20 óra

Csütörtök: 7-18 óra

Péntek: ---

1. Szerződő Felek megállapítják, hogy a feladat-ellátási szerződés jelen szerződés által nem szabályozott rendelkezései változatlan tartalommal és formában, hatályukban fennállnak.
2. Jelen szerződésben nem szabályozott kérdésekben a hatályos egészségügyi, társadalombiztosítási jogszabályok, valamint a Polgári Törvénykönyvről szóló 2013. évi V. törvény és az egyéb vonatkozó jogszabályok az irányadók.
3. Szerződő felek jelen szerződésből eredő jogviták esetén a hatáskörtől függően a Kiskőrösi Járásbíróság kizárólagos illetékességét kötik ki.
4. Jelen szerződés 4 eredeti példányban készült és azt a Szerződő felek elolvasás és értelmezés után, mint akaratukkal mindenben megegyezőt jóváhagyólag aláírták.

Kiskőrös, 2020……….

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Domonyi László Dr. Horváth Anna

polgármester egyéni vállalkozó, fogorvos

Ellenjegyzem:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Turán Csaba

jegyző

1. **napirend**

a 2. számú felnőtt fogorvosi körzet működtetésére kötött feladat-ellátási szerződés megszüntetése

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy Dr. Horváth Anna, a 2. számú fogorvosi körzet fogorvosa, 2020. július 6. napjával felmondta a közte és az Önkormányzat között 2018. július 25. napján létrejött feladat-ellátási szerződést. A feladat-ellátási szerződés értelmében a szerződés megszüntethető indokolás nélkül rendes felmondással, melynek határideje a felmondástól számított 6 hónap. A feladat-ellátási szerződés ez esetben 2021. január 6. napjával szűnne meg.

Dr. Horváth Anna 2020. szeptember 08. napján beadványt terjesztett elő, melyben a feladat-ellátási szerződés 2020. december 31. napjával való közös megegyezéssel történő megszüntetését kérte, melyet azzal indokolt, hogy a Nemzeti Egészségbiztosítási Alapkezelővel kötött finanszírozási szerződése csak a hónap utolsó napjára mondható fel.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**86/2020. sz. Képv. test. hat.**

A 2. számú felnőtt fogorvosi körzet működtetésére kötött feladat-ellátási szerződés megszüntetése

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata és dr. Horváth Anna egyéni vállalkozó fogorvos között 2018. július 25. napján 3406-7/2018. szám alatt létrejött, feladat-ellátási szerződés 2020. december 31. napjával, közös megegyezéssel megszüntetésre kerül.
2. felhatalmazza a polgármestert a határozat melléklete szerinti szerződés aláírására.

**Felelős:** polgármester

**Határidő:** azonnal

*Melléklet a 86/2020. sz. Képv. test. határozathoz*

**FELADAT-ELLÁTÁSI SZERZŐDÉS MEGSZÜNTETÉSE**

amely létrejött egyrészről **Kiskőrös Város Önkormányzata** (székhelye: 6200 Kiskőrös, Petőfi tér 1., törzsszáma: 724782, statisztikai számjele: 15724784-8411-321-03, képviseletében Domonyi László polgármester), mint megbízó,

másrészről **dr. Horváth Anna** (született: …………….………, anyja neve: ………………….) **egyéni vállalkozó** (székhely: 6200 Kiskőrös, Árpád utca 8. adószám: ……………, nyilvántartási szám: ………………) (továbbiakban: Egészségügyi szolgáltató) **fogorvos,** mint megbízott között alulírott helyen és időben az alábbi feltételek mellett:

1. Szerződő Felek megállapítják, hogy közöttük 2018. július 25. napján, 3406-7/2018. számú megbízási szerződés jött létre a 2. számú felnőtt fogorvosi alapellátási körzet fogorvosi alapellátási feladatainak ellátására.
2. Szerződő Felek kölcsönösen megállapodnak jelen szerződés aláírásával abban, hogy az 1. pontban rögzített - 2018. augusztus 9. napján 3406-10/2018 szám alatt, valamint 2019. január 24. napján 444-4/2019. szám alatt módosított és 2019. január 24. napján 444-5/2019. szám alatt egységes szerkezetbe foglalt – feladat-ellátási szerződést 2020. december 31. napjával közös megegyezéssel megszüntetik.
3. Szerződő Felek kijelentik, hogy a feladat-ellátási szerződés megszüntetésével összefüggésben egymással szemben követelésük nincs és a megszűnést követően egymással szemben követelést nem támasztanak.
4. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény és a hatályos egészségügyi jogszabályok az irányadók.
5. Szerződő felek jelen szerződésből eredő jogviták esetén a hatáskörtől függően a Kiskőrösi Járásbíróság kizárólagos illetékességét kötik ki.

Jelen megbízási szerződést megszüntető szerződést a szerződő Felek elolvasták, közösen értelmezték és mint akaratukban mindenben megegyezőt írták alá.

Kiskőrös, 2020……….

Domonyi László Dr. Horváth Anna

polgármester fogorvos

Ellenjegyzem:

 Dr. Turán Csaba

 jegyző

1. **napirend**

A gordiusz intézmény kérelme

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a Gordiusz Intézmény, mint szociális szolgáltató kérelmet nyújtott be Kiskőrös Város Önkormányzatához népkonyhai szolgáltatás nyújtásához történő hozzájárulás megadása céljából.

Az intézmény a szociális alapszolgáltatási feladatai keretében népkonyhai ellátást kíván végezni Kiskőrösön. A szociális igazgatásról és szociális ellátásokról szóló törvény szerint népkonyha-szolgáltatás szolgáltatói nyilvántartásba történő bejegyzése iránti eljárásban a bejegyzés feltétele az ellátási terület szerinti települési önkormányzat hozzájárulása.

Az Önkormányzat a kérelmet megvizsgálta és megállapításra került, hogy Kiskőrösön a szociálisan rászoruló személyeknek a Magyarországi Baptista Egyházaz Önkormányzattal kötött feladatellátási szerződés alapján a Filadelfia Integrált Szociális Intézményen keresztül biztosítja az ellátást, valamint a Kiskőrösi Evangélikus Egyházközség fenntartásában működő Jó Pásztor Evangélikus Szeretetotthon is nyújt étkeztetést a rászorulóknak.

Elmondta, hogy a határozat-tervezet "A" és "B" változatot tartalmaz, melyek közül az "A" változat elfogadásával a Képviselő-testület hozzájárul a Gordiusz Intézmény által nyújtandó népkonyhai-szolgáltatáshoz, a "B" változat elfogadásával pedig a szolgáltatás nyújtásához nem járul hozzá.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet "A" változatának elutasítását, a "B" változatnak pedig az elfogadását javasolták.

**Filus Tibor képviselő** elmondta, hogy a Kulturális, Turisztikai és Sport Bizottság a döntéshozatala során hiányolta a pályázóval kapcsolatos információkat. A város területén két hasonló szolgálató is működik, akik megfelelően el tudják látni ezen szolgáltatást. A kérelemből az sem derült ki, hogy milyen ételt, hogyan kapnának meg az arra rászorulók.

**Domonyi László polgármester** kiegészítésként elmondta, hogy egytálételről van szó, az Önkormányzattól osztópont kijelölését kérték. A kaskantyúi konyhát bérelték ki az ételek előkészítésére.

További kérdés, hozzászólás nem volt, a polgármester szavazásra bocsátotta a határozat-tervezet "A" változatát.

A Képviselő-testület 12 „nem” szavazattal a határozat-tervezet "A" változatát elutasította.

Ezt követően a polgármester szavazásra bocsátotta a határozat-tervezet "B" változatát.

A Képviselő-testület 12 „igen” szavazattal az alábbi határozatot hozta:

**87/2020. sz. Képv. test. hat.**

A Gordiusz Intézmény kérelme

**HATÁROZAT**

A Képviselő-testület nem járul hozzá, hogy Kiskőrös Város közigazgatási területén a Gordiusz Intézmény (5700 Gyula, Béke sugárút 12. fszt. 1.) fenntartásában működő szociális szolgáltató intézmény népkonyhai szolgáltatást nyújtson.

**Felelős:** polgármester

**Határidő:** azonnal

1. **napirend**

Szűcs József utca közterület elnevezésének megváltoztatása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Informatikus és hagyatéki ügyintéző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a Magyarország helyi önkormányzatairól szóló törvény értelmében a közterületek elnevezése a Képviselő-testület hatáskörébe tartozik. A hatályos jogszabályok szerint közterület nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett.

2019. évben a Bács-Kiskun Megyei Kormányhivatal tájékoztatta az Önkormányzatot, hogy a közterületek elnevezéseit vizsgálja felül. A felülvizsgálat megtörtént, mely során megállapításra került, hogy a Szűcs József utca közterület elnevezése nem felel meg a Magyar Tudományos Akadémia állásfoglalásának, azt módosítani szükséges.

Kiskőrös Város Önkormányzata Képviselő-testületének a közterületek elnevezéséről, az elnevezés megváltoztatásáról, azok jelöléséről, és a házszámozás rendjéről szóló önkormányzati rendelete szabályozza az utca elnevezését, illetve az elnevezés megváltoztatását. A Rendelet értelmében amennyiben az utca elnevezését, ill. az elnevezés megváltoztatását nem az utcában lakók több mint fele kezdeményezi, úgy ki kell kérni az utcában lakók véleményét.

Az utca elnevezésére Turán István történész a *Melczer Gyula utca* és a *Meskó György utca* javaslatot tette. Az utcában lakók több mint felének képviselője, Opauszki György, a Magyarországi Baptista Egyház Filadelfia Integrált Szociális Intézményének vezetője a *Seres Sámuel utca* elnevezésre tett javaslatot írásban, mint többek között az intézmény alapkőletételénél közreműködő missziómunkásra.

A benyújtott kezdeményezések 2020. augusztus 27-én kifüggesztésre kerültek, a kifüggesztés időtartama alatt újabb javaslat, észrevétel nem érkezett.

Ezt követően a jegyző részletes tájékoztatást adott az utcanév változással kapcsolatos ügyintézésről. Kiemelte, hogy a személyes okmányok cseréje illetékmentes.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**88/2020. sz. Képv. test. hat.**

Szűcs József utca közterület elnevezésének megváltoztatása

**HATÁROZAT**

A Képviselő-testület

1. a Kiskőrös Szűcs József utca közterület elnevezését *Seres Sámuel utca* elnevezésre változtatja.
2. felhatalmazza a polgármestert a szükséges intézkedések megtételére.

**Felelős:** polgármester

**Határidő:** 2020. november 30.

1. **napirend**

Gorkij utca közterület elnevezésének megváltoztatása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Informatikus és hagyatéki ügyintéző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy az eljárás ugyanazon szabályok, elvek alapján történt, mint a Szűcs József utca elnevezésének megváltoztatása esetében. A felülvizsgálat során megállapításra került, hogy a Gorkij utca elnevezése nem felel meg a jogszabályi feltételeknek.

Turán István történész a Gorkij utca elnevezésére a *Revaló Pál utca* és a *Fél Edit utca* javaslatot tette. A javaslatok véleményezésére 2020. augusztus 25-én lakossági fórum került megrendezésre, melyen az utcában lakók a Hétház utca elnevezésre tettek javaslatot, tekintettel arra, hogy a Gorkij utcában hét ingatlan található. A benyújtott kezdeményezések 2020. augusztus 27-én kifüggesztésre kerültek, melynek időtartama alatt a közterület elnevezésének megváltoztatásával kapcsolatban újabb javaslat, észrevétel nem érkezett.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Horváth János képviselő** kiegészítésként megköszönte Bacsa József Gorkij utcai lakosnak a szervezésben való részvételét.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**89/2020. sz. Képv. test. hat.**

Gorkij utca közterület elnevezésének megváltoztatása

**HATÁROZAT**

A Képviselő-testület

1. a Kiskőrös Gorkij utca közterület elnevezését *Hétház utca* elnevezésre változtatja.
2. felhatalmazza a polgármestert a szükséges intézkedések megtételére.

**Felelős:** polgármester

**Határidő:** 2020. november 30.

*Domonyi László polgármester 10 perc szünetet rendelt el.*

1. **napirend**

170/2019 számú képviselő-testületi határozat felülvizsgálata

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Polgármesteri titkár

**Domonyi László polgármester** az előterjesztés szóbeli kiegészítéseként elmondta, hogy a koronavírus járvány miatt a 2020-as évben a városi nagyrendezvények nem kerültek megrendezése.

A közegészségügyi kockázatok miatt továbbra is bizonytalan a következő időszakban esedékes rendezvények megvalósíthatósága. Nem tudjuk, hogyan alakul a járvány és az azzal kapcsolatos korlátozások és intézkedések fenntartása, ezért kérte a Képviselő-testületet, hogy polgármesteri hatáskörbe ruházza át a rendezvények megtartásával kapcsolatos döntések meghozatalát. Elképzelhető ugyanis, hogy a jövőben gyors döntéshozatalra is szükség lehet.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Pohankovics András képviselő** a polgármester úrnak megköszönte a Szüreti Mulatság és az Agrár Expo megrendezését.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**90/2020. sz. Képv. test. hat.**

170/2019 számú Képviselő-testületi határozat felülvizsgálata

**HATÁROZAT**

A Képviselő-testület

1. felhatalmazza a polgármestert a rendezvénynaptárban szereplő rendezvények – a mindenkori járványügyi helyzet figyelembevételével történő - megtartásáról vagy elmaradásáról szóló döntés meghozatalára, időpontjainak módosítására.
2. felhatalmazza a polgármestert, hogy a városi jelentőségű főbb rendezvények költségeit és részletes program-tervezetét azok megrendezését megelőzően egyedileg hagyja jóvá.

**Felelős:** polgármester

**Határidő:** azonnal

*Melléklet a 90/2020. sz. Képv. test. határozathoz*

**2020. évi városi ünnepségek és rendezvények**

1. **Az állami és nemzeti ünnepek városi rendezvényei**

***Az 1956-os forradalom és szabadságharc 64. évfordulója***

Időpontja: 2020. október 23.

Helyszíne: Nagy Imre tér – Nagy Imre emléktábla

Református templom - Dr. Vincze Ferenc emléktábla

Gimnázium bejárata: Petőfi Sándor Gimnázium 56-os emléktábla

Petőfi Sándor Művelődési Központ

Petőfi tér – Kopjafa

Katolikus templom - szentmise

1. **Városi nagyrendezvények**

***Adventi ünnepi hét***

Időpontja: 2020. december 17-18-19.

Helyszíne: Petőfi tér

„***Petőfi Szilveszter”***

Időpontja: 2020. december 31.

Helyszíne: Petőfi Szülőház és Emlékmúzeum

Petőfi tér

Petőfi Sándor Művelődési Központ

Szarvas Fogadó

Evangélikus templom

1. **Egyéb városi jelentőségű rendezvények**

***Az Aradi Vértanúk Napja***

Időpontja:2020. október 6.

Helyszín: Petőfi Szülőház és Emlékmúzeum

Szervező: Petőfi Szülőház és Emlékmúzeum

**Kiskunhalasi Szakképzési Centrum Kiskőrösi Wattay Szakgimnáziuma, Szakközépiskolája és Kollégiuma**

***Kakasfőző Fesztivál***

Időpontja: 2020. október 10.

Helyszíne: Szabadidőpark

Szervező: Kiskőrösi Kakasfőzők Egyesület

***Idősek Napja***

Időpontja: 2020. október 16.

Helyszín: Petőfi Sándor Művelődési Központ

Szervező: Egészségügyi Gyermekjóléti és Szociális Intézmény Család és Gyermekjóléti Központ

***Országos Ifjúsági Mazsorett Fesztivál***

Időpontja:2020. október 17.

Helyszín: Városi Sportcsarnok

Szervezők: Kiskőrös Város Fúvószenekarát és Mazsorett Csoportját Támogatók Egyesülete

***Márton Napi Újbor Kóstoló***

Időpontja:2020. november 7.

Helyszín: Dr. Kuti Szőlészeti és Borászati Kft. ***Mediterrán Pincészete***

Szervező: Kiskőrösi Gondűző Borlovagrend, Kiskőrösi Kadarkakör

***Városi Nyugdíjas Közszolgálati dolgozók Karácsonyi Ünnepsége***

Időpontja:2020. december 15.

Helyszín: Kiskőrösi Petőfi Sándor Evangélikus Óvoda, Általános Iskola, Gimnázium és Szakgimnázium- Petőfi Sándor Általános Iskola - Tornaterme

Szervező: Kulturális, Turisztikai és Sport Bizottság

***Városi Gyermekkarácsony***

Időpontja:2020. december 17.

Helyszín: Petőfi Sándor Művelődési Központ

Szervező: Egészségügyi Gyermekjóléti és Szociális Intézmény Család és Gyermekjóléti Központ

***Adventi Kórustalálkozó***

Időpontja:2020. december 17.

Helyszín:

Szervező: Kiskőrös Városért Alapítvány

1. **napirend**

A kiskőrös 96/8 hrsz-ú ingatlan MEGHATÁROZOTT TERÜLETRÉSZÉNEK HASZNÁLATBA ADÁSA A KISKŐRÖSI TENISZ KLUB RÉSZÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Önkormányzatának kizárólagos tulajdonát képezi a Kiskőrös belterület 96/8 hrsz-on nyilvántartott szabadidőpark, melynek egy részét teniszpálya, a hozzá kapcsolódó felépítmények, illetve infrastruktúra foglalja el.

A Kiskőrösi Tenisz Klub kérelemmel fordult Kiskőrös Város Polgármesteréhez a szabadidő park és teniszpálya egyes részeinek használatbavétele érdekében. A használatbavétel a nagyobb teniszpálya és az előtte lévő zöldterületet érinti. Kiskőrös Város Önkormányzata a Tenisz Klubbal ingyenesen, 20 éves időtartamra kötne ingatlanhasználati megállapodást azzal, hogy a Tenisz Klub köteles az oktatói részére ingyenes pályahasználatot biztosítani a 18 év alatti korosztály teniszoktatásának időtartamára.

**Domonyi László polgármester** köszöntötte a Kiskőrösi Tenisz Klub részéről **Csányi József elnököt és dr. Csanády Zsolt elnök helyettest.**

**Csányi József elnök** kiegészítésként elmondta, hogy a Kiskőrösi Tenisz Klub Egyesület körülbelül 40 éve működik. A területet azóta használják, saját költségen fejlesztik, tartják karban. A jövőben szándékukban áll a használatába kerülő területrészen infrastrukturális fejlesztést megvalósítani, melyhez támogatást szeretnének igénybe venni.

Ezt követően részletesen beszámolt a különböző bajnokságokon elért eredményekről.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**91/2020. sz. Képv. test. hat.**

A Kiskőrös 96/8 hrsz-ú ingatlan meghatározott területrészének használatba adása a Kiskőrösi Tenisz Klub részére

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata a kizárólagos tulajdonát és korlátozottan forgalomképes törzsvagyonát képező Kiskőrös belterületi 96/8 hrsz-ú, összesen 4 ha 0834 m2 nagyságú kivett szabadidőpark és teniszpálya rendeltetésű ingatlan területéből 3836 m2 térmértékű teniszpálya rendeltetésű ingatlanrészt a határozat-tervezet mellékletét képező ingatlanhasználati szerződésben foglalt feltételekkel, 20 év időtartamra, a Kiskőrösi Tenisz Klub részére ingyenesen használatba adja.
2. felhatalmazza a polgármestert a határozat-tervezet mellékletét képező ingatlanhasználati szerződés aláírására.

**Felelős:** polgármester

**Határidő:** azonnal

*Melléklet a 91/2020. sz. Képv. test. határozathoz*

**INGATLANHASZNÁLATI SZERZŐDÉS**

amely létrejött egyrészről **Kiskőrös Város Önkormányzata** (székhely: 6200 Kiskőrös, Petőfi S. tér 1., statisztikai számjel:15724784-8411-321-03, törzskönyvi azonosító szám:724782, adószám: 115338497-2-03, képviseli: Domonyi László Mihály polgármester), mint használatba adó **(a továbbiakban: Használatba adó)**,

másrészről a **Kiskőrösi Tenisz Klub** (székhely: 6200 Kiskőrös, Petőfi tér 10-11., statisztikai számjel: 18358676-9311-529-03, adószám: 18358676-1-03, képviseli: Csányi József László elnök), mint használatba vevő **(a továbbiakban: Használó), (a továbbiakban együttesen:** **Szerződő Felek**) között az alulírott napon és helyen, az alábbi feltételek szerint:

Jogok és kötelezettségek

1. 1. Kiskőrös Város Önkormányzata – a Polgári Törvénykönyvről szóló 2013. évi V. törvény 6:357. § alapján, Kiskőrös Város Képviselő-testületének a helyi sportfeladatok meghatározásáról és ellátásáról szóló 9/2012. (III. 30.) önkormányzati rendelete, valamint Kiskőrös Város Képviselő-testülete /2020. számú határozata alapján – a Kiskőrösi Tenisz Klub részére ingyenes használatba adja az Önkormányzat korlátozottan forgalomképes törzsvagyonát képező és kizárólagos tulajdonában lévő, Kiskőrös belterületi 96/8 hrsz-ú, 4 ha 0834 m2 alapterületű, kivett szabadidőpark és teniszpálya rendeltetésű ingatlan területéből 3836 m2 nagyságú teniszpálya rendeltetésű területrészt.
2. Használatba adó az 1. pontban nevesített területrészt meghatározott 20 éves időtartamra, 2020. október 01. napjától 2040. szeptember 30. napjáig adja Használó használatába.
3. Használó az ingatlant kizárólag - Magyarország helyi önkormányzatairól szóló 2011. évi CLXXXIX törvény 13. § (1) bekezdés 15. pontja alapján a sport közfeladat tevékenység folytatására használhatja.
4. Használó a Kiskőrösi Tenisz Klub oktatói részére a 18 év alatti korosztály tenisz oktatása céljából, annak időtartamára köteles ingyenesen biztosítani a teniszpálya területének használatát.
5. Használó köteles - Használatba adóval egyeztett tartalom szerint - az előző évben végzett tevékenységéről évente írásos beszámolót készíteni, melyet minden év április 30. napjáig megküld a Kulturális, Turisztikai és Sport Bizottság részére.
6. Szerződő Felek rögzítik, hogy az 1. pontban nevesített területrészen lévő elektromos áram közüzem megfizetése Használó kötelezettsége, közüzemi megállapodást Használó köt a szolgáltatóval. A víz vételezése fúrt kútból és a vezetékes ivóvízhálózatról történik. A vezetékes ivóvíz használatára szintén Használó köt megállapodást a szolgáltatóval.
7. Használó köteles az ingatlant rendeltetésének megfelelően, állagának megóvása mellett használni, továbbá felelős minden olyan kárért, amely a rendeltetésnek nem megfelelő használatából ered. Az okozott kárt köteles Használatba adó részére megtéríteni. Az ingatlan karbantartása Használó kötelezettsége.
8. Használó kötelezettséget vállal arra, hogy a tevékenységével nem zavarja a szabadidő park területét igénybe vevőket.
9. Használó köteles gondoskodni a tevékenysége során keletkezett háztartási és nem háztartási szemét elszállításáról, az ingatlan területének takarításáról.
10. Használatba adó a rendeltetésszerű használatot, az ingatlanhasználati szerződésben foglalt kötelezettségek teljesítését jogosult ellenőrizni.
11. Használatba adó az ingatlanhasználati szerződést írásban felmondhatja, ha a Használó a szerződésben vállalt vagy jogszabályban előírt egyéb lényeges kötelezettségét nem teljesíti.
12. Jelen szerződés megszűnik
13. a szerződés 1. pontjában meghatározott idő elteltével
14. közös megegyezéssel
15. felmondással
16. ha Használó tevékenység végzésének jogosultsága megszűnik.
17. Szerződő Felek jelen ingatlanhasználati szerződést írásban módosíthatják vagy szüntethetik meg.
18. Használó jelen szerződés megszűnésekor a használatába adott ingatlanrészt rendeltetésszerű állapotban köteles visszaadni Használatba adónak.
19. Használó jelen szerződés tárgyát képező ingatlanrészt harmadik személy részére nem ruházhatja át.
20. Használó kijelenti, hogy a nemzeti vagyonról szóló 2011. évi CXCVI. Tv. 11. § (11) bekezdésében foglaltak alapján átlátható szervezetnek minősül.
21. A fentiekben nem szabályozott kérdésekben a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény és az önkormányzati vagyonról, a vagyon hasznosításáról szóló 26/2012. (XII.19.) önk. rendelet vonatkozó rendelkezései az irányadók.

Jelen szerződést a Szerződő Felek elolvasás és értelmezés után, mint akaratukkal mindenben megegyezőt, helybenhagyólag 4 példányban írták alá.

Kiskőrös, 2020. szeptember

Kiskőrös Város Önkormányzata Kiskőrösi Tenisz Klub

képviseletében: képviseletében:

 Domonyi László Csányi József László

 polgármester elnök

 használatba adó használó

Ellenjegyzem:

 dr. Turán Csaba

 jegyző

1. **napirend**

A 63/2020. SZÁMÚ KÉPVISELŐ-TESTÜLETI HATÁROZAT MELLÉKLETÉNEK MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Képviselő-testülete a 63/2020. számú határozatával hozzájárult a Kiskőrös, Mező utca – Béke utca sarkán lévő ingatlan megvásárlásához. Az adásvételi szerződés megkötése során az eladó jelezte, hogy az adásvételi szerződés azon pontja, ahol az eladó szavatolja, hogy az ingatlant természeti károktól, szennyeződésektől mentesen adja át, kerüljön kivételre a szerződéses feltételek közül.

Kérését azzal indokolta, hogy életvitelszerűen nem Kiskőrösön él. A tulajdonában lévő ingatlan állagát nem ismeri, azt árverés útján vásárolta meg. Időközben az ingatlanon található háztartási hulladék elszállításra került, így a szerződés tervezetéből az adott pont kivételre kerülhet.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**92/2020. sz. Képv. test. hat.**

A 63/2020. számú Képviselő-testületi határozat mellékletének módosítása

**HATÁROZAT**

A Képviselő-testület

1. hozzájárul a 63/2020. számú határozatában foglalt ingatlan megvásárlásához, a jelen határozat-tervezet mellékletét képező adásvételi szerződésben foglalt feltételekkel,
2. felhatalmazza a polgármestert a határozat-tervezet mellékletét képező adásvételi szerződés aláírására, továbbá az adásvétellel kapcsolatos jognyilatkozatok megtételére, valamint a tulajdonjog ingatlan-nyilvántartásban történő átvezetésére.

**Felelős:** polgármester

**Határidő:** azonnal

*Melléklet a 92/2020. sz. Képviselő-testületi határozathoz*

**Adásvételi szerződés**

Amely létrejött egyrészről,

**Tóth József** (szn.: , szül.: ., an.: , lakik: ., szem.szám: , adóazonosító jele:), mint **eladó** – továbbiakban eladó – és

**Kiskőrös Város Önkormányzata** (székhely: 6200 Kiskőrös, Petőfi Sándor tér 1., KSH szám: 15724784-8411-321-03, törzskönyvi azonosító szám: 724782, adószám: 15724784-2-03, képv.: Domonyi László Mihály polgármester), mint **vevő** – továbbiakban, mint vevő – között a mai napon az alábbi feltételekkel:

1. **Bevezető rendelkezések**

1./ Eladó kizárólagos tulajdonát képezi a **Kiskőrös, belterület 4413/31 hrsz.** alatt felvett, beépítetlen terület megjelölésű 751m2 összterületű ingatlan. Az ingatlanon egy befejezetlen felépítmény található, a telek nem közművesített.

2./ Eladó eladja, vevő pedig megvásárolja 1/1 tulajdoni arányban az I/1. pontban megjelölt ingatlant.

3./ Eladó a tulajdonjogát 2020.07.09-én kiváltott, nem hiteles tulajdoni lap másolattal igazolja.

4./ Eladó szavatosságot vállal azért, hogy az I/1. pontban megjelölt ingatlan a jelen fejezetben írtakon túl per-, igény és tehermentes.

5./ Eladó a jelen fejezetben írtakon túl kijelenti, hogy jelen szerződés családjogi és – az ingatlan-nyilvántartáson kívüli – hitelezővédelmi igényeket nem sért, vagy veszélyeztet - így különösen a családjogi igényekkel összefüggésben – az ingatlant a Ptk. 4:94 szerinti használati jogok nem terhelik. Eladó szavatol továbbá azért, hogy harmadik személynek nem áll fenn a tárgyi ingatlanon olyan joga, mely a vevő jelen szerződés alapján történő tulajdonszerzését és birtokba lépését akadályozza vagy korlátozza.

**II. Fizetési feltételek**

1./ Felek az I/1 pontban megjelölt ingatlan kölcsönösen kialkudott vételárát 1.800.000,- Ft-ban, azaz Egymillió-nyolcszázezer forint összegben határozzák meg. Vevő vállalja, hogy a teljes vételárat jelen szerződés aláírásától számított 15 napon belül megfizeti eladó részére, oly módon, hogy azt átutalja eladónak a ……………………… vezetett ………………………….. számú bankszámlájára.

Eladó a vételár jelen pontban rögzített kifizetési módjához a szerződés aláírásával kifejezetten hozzájárul. Vevőt a Ptk. szerinti késedelmi kamatfizetési kötelezettség terheli, ha a vételár kifizetésével késedelembe esik.

Eladó jelen okirat aláírásával már most kijelenti, hogy ha és amennyiben vevő a vételárat megfizeti, és az a számláján jóváírásra kerül, úgy ez esetben eladónak vevővel szemben jelen jogügyletből fakadóan, semmilyen jogcímen további követelése nincsen. Felek a teljesítés időpontjának a vételár eladó számláján történő jóváírásának napját tekintik.

**III. Birtokbaadás, tulajdonjog átszállása**

1./ Felek megállapodnak abban, hogy eladó az ingatlant köteles vevő birtokába adni legkésőbb a teljes vételár kifizetésétől számított 5 munkanapon belül birtokbaadási jegyzőkönyv felvétele mellett.

A birtokbaadás napjától vevő viseli az ingatlan terheit és szedi annak hasznait, míg a birtokbaadás napjáig eladó viseli az ingatlan terheit szedi annak hasznait.

2./ **Eladó a tulajdonjogát a teljes vételár kifizetéséig fenntartja.** Felek rögzítik, hogy a tulajdonjog átruházáshoz hozzájáruló nyilatkozatát jelen szerződés aláírásával egyidejűleg ügyvédi letétbe helyezik az okiratszerkesztő Hauk Ügyvédi Irodánál (6200 Kiskőrös, Szarvas u. 2. II/3., e-mail: iroda@hauk.hu), ugyanakkor már most feltétlen és visszavonhatatlan hozzájárulását adja ahhoz, hogy vevő jelen adásvételi szerződést tulajdonjog bejegyzés iránti kérelemként benyújtsa az illetékes földhivatalhoz azzal, hogy az ingatlan-nyilvántartási törvény 47/A§ (1) b.) pontja alapján **valamennyi fél közösen kéri az eljárás függőben tartását** az eladó által a jelen szerződés aláírásával egyidejűleg aláírásra kerülő és a teljes vételár kifizetésig ügyvédi letétbe helyezett tulajdonjog bejegyzési engedély földhivatali benyújtásáig, de legfeljebb 6 hónapig.

Eladó jelen szerződés aláírásával egyidejűleg letéti szerződést köt a Hauk Ügyvédi Irodával, mint letéteményessel, és letétbe helyezi a tulajdonjog átruházáshoz hozzájáruló írásbeli nyilatkozat 5 példányát, azzal, hogy annak tartalma értelmében az adásvételi szerződés tárgyát képező Kiskőrös, belterület 4413/31 hrsz alatt felvett ingatlanra tulajdonjog vétel jogcímén 1/1 tulajdoni arányban vevő javára az ingatlan-nyilvántartásba bejegyzésre kerüljön a teljes vételár kifizetését követően. A letéteményes ügyvéd a teljes vételár megfizetésének igazolt megtörténtét követő 2 munkanapon belül jogosult és köteles kiadni a letéti őrzésből a vevő tulajdonjogának bejegyzéséhez szükséges okiratokat, illetve azokat felhasználni vevő érdekében. A vételár megfizetését eladó köteles igazolni a letéteményes ügyvéd felé a jóváírást követően. Amennyiben erre az utolsó vételár átutalásának megtörténtét követő 3 munkanapon belül nem kerül sor, akkor letéteményes ügyvéd köteles a teljesítés igazolásaként elfogadni, ha eladó igazolja hitelt érdemlő banki dokumentációval vagy birtokbaadási jegyzőkönyvvel a teljes vételár kifizetésének megtörténtét.

3./Felek megállapodnak abban, hogy amennyiben bármelyik fél szerződésben vállalt kötelezettségével 15 napot meghaladó késedelembe esik, úgy ez esetben másik fél köteles írásban teljesítésre, további 8 nap póthatáridő biztosításával felszólítani. A póthatáridő eredménytelen eltelte esetén bármelyik fél jogosult a szerződéstől egyoldalú jognyilatkozattal elállni, mely esetben felek az eredeti állapotot állítják helyre. Felek jognyilatkozataikat kötelesek ajánlott postai küldeményként a másik fél jelen szerződésben megjelölt közigazgatási címére eljuttatni, valamint kötelesek arról az okiratszerkesztő ügyvédet is írásban tájékoztatni. Az ajánlott postai küldeményként feladott küldeményeket a feladástól számított 5. napon kézbesítettnek tekintik, független attól, hogy azt a címzett átveszi-e vagy sem.

**IV. Vegyes rendelkezések**

1./ Vevő jelen szerződés tárgyát képező ingatlant megtekintett állapotban vásárolja meg, annak állagával tisztában van. Tekintettel arra, hogy az ingatlanon befejezett felépítmény nincs, így energetikai tanúsítványra nincs szükség.

2./ Felek az okiratszerkesztő ügyvéd tájékoztatást az esetleges adófizetési valamint visszterhes vagyonátruházási illeték megfizetése tárgyában megértették, azt tudomásul vették, ennek tudatában kötik meg jelen adásvételi szerződést.

3./ Vevő nyilatkozik arra vonatkozóan, hogy magyarországi székhellyel rendelkező, helyi önkormányzat, önálló költségvetési szerv, míg eladó kijelenti, hogy cselekvőképes nagykorú magyar állampolgár. Felek egybehangzóan nyilatkozzák, hogy szerződéskötési valamint tulajdonszerzési korlátozás vagy tilalom alatt nem állnak.

4./ Szerződő felek a Pmt. tv. előírásának megfelelően nyilatkoznak, hogy jelen ügylet során saját nevükben járnak el. Megbízók hozzájárulásukat adják ahhoz, hogy okiratszerkesztő ügyvéd a Pmt. szerinti ügyfél-átvilágítás során bemutatott okiratokról másolatot készítsen, adataikat a jelen ügylethez kapcsolódó ügyvédi megbízás teljesítése keretében rögzítse, kezelje.

5./ Szerződést kötő felek rögzítik, hogy Kiskőrös Város Képviselő-testülete a /2020. számú határozatával a szerződés megkötéséhez hozzájárult, egyúttal felhatalmazta a polgármestert, hogy az adásvételi szerződést, valamint a jogügylettel kapcsolatos egyéb okiratokat (tulajdonjog átruházáshoz hozzájáruló nyilatkozat, letéti szerződés, birtokbaadási jegyzőkönyv) aláírja, a szükséges jognyilatkozatokat megtegye.

6./ Jelen szerződés egyes pontjainak érvénytelensége a szerződés egészének érvényességét nem érinti.

7./ A jelen szerződésben nem szabályozott kérdések tekintetében a Ptk. vonatkozó rendelkezési az irányadóak.

8./ Vevő jelen szerződés megszerkesztésével, megbízza a Hauk Ügyvédi Irodát (6200 Kiskőrös, Szarvas u. 2. II/3.) egyúttal meghatalmazza, hogy a tulajdonjog átvezetése kapcsán az illetékes földhivatal előtt teljes jogkörrel eljárjon. A megbízást és a meghatalmazást az ügyvédi iroda részéről Dr. Hauk Gábor ügyvéd az okirat ellenjegyzésével elfogadja.

9./ Felek jelen okirat aláírásával kifejezetten hangsúlyozzák, hogy az okirat szerződéses akaratukkal mindenben megegyezik, így azt ügyvédi tényvázlatként is aláírják.

10./ Felek rögzítik, hogy a jelen szerződéssel kapcsolatban felmerülő valamennyi költség – kivéve az eladót esetlegesen terhelő SZJA fizetési kötelezettséget – teljes egészében vevőt terheli.

11./ Felek rögzítik, hogy okirat 6 példányban készült, melyből felek 1-1 aláírt példányt az okirat aláírásával egyidejűleg átvesznek.

12./ Jelen okirat az adásvételi szerződést utolsóként aláíró fél aláírásának napjával lép hatályba.

Felek jelen szerződést elolvasás és értelmezést követően, mint akaratukkal mindenben megegyezőt jóváhagyólag írják alá.

Kiskőrös, 2020. Kiskőrös, 2020.

 Kiskőrös Város Önkormányzata Tóth József

 képv.: Domonyi László Mihály polgármester Eladó

 Vevő

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem: Pénzügyileg ellenjegyzem:

 Dr. Turán Csaba Szlanka Pálné

 jegyző pénzügyi osztályvezető

1. **napirend**

Kiskőrös-Tabdi között létesítendő kerékpárút nyomvonalának kialakítása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Önkormányzata „Kerékpárút hálózat fejlesztés Kiskőrös és Tabdi között” című projekt keretében kerékpárutat épít. A kerékpárút nyomvonala, illetve a védősáv közel hetven magántulajdonban lévő ingatlant érint. A pályázati kiírás alapján szükséges a fejlesztéssel érintett terület tulajdoni viszonyainak rendezése.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Szedmák Tamás alpolgármester** elmondta, hogy a közösségi médiafelületen többen érdeklődtek a kerékpárút megvalósulásával kapcsolatban. A lakosok türelmét kérte, és tájékoztatásul elmondta, hogy a 2021. év folyamán a kerékpárút megépül.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**93/2020. sz. Képv. test. hat.**

Kiskőrös -Tabdi között létesítendő kerékpárút nyomvonalának kialakítása

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata településrendezés közfeladatainak - kerékpárút kiépítése – céljából, visszterhes tulajdonszerzés útján megvásárolja a határozat-tervezet 1-4 melléklete szerinti belterületi 1706 hrsz-ú ingatlan területéből 39 m2 területrészt, az 1707 hrsz-ú ingatlan területéből 40 m2 területrészt, továbbá a külterületi 0193/14, 0193/16, 0193/18, 0105/19, 0105/21, 0103/19, 0103/21, 0103/23, 0103/25, 0103/27, 0103/29, 0103/31, 0103/33, 0103/35, 0103/37 és 0103/39 hrsz-ú földrészleteket az ingatlan telekalakítási és adásvételi szerződésekben foglalt tulajdon-átruházási feltételekkel.
2. felhatalmazza a polgármestert a határozat-tervezet 1-4 melléklete szerinti ingatlan telekalakítási és adásvételi szerződések, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.
3. egyetért azzal, hogy az adásvétellel összefüggő mindennemű költséget Kiskőrös Város Önkormányzata viseljen.

**Felelős:** polgármester

**Határidő:** azonnal

*Mellékletek a jegyzőkönyvhöz csatolva.*

1. **napirend**

Horváth Olga LAKÁSBÉRLETI JOGVISZONYÁNAK MEGHOSSZABBÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Szociális ügyintéző

**Domonyi László polgármester** az előterjesztés szóbeli ismertetésére felkérte **Losoncziné Romfa Erika szociális ügyintézőt.**

**Losoncziné Romfa Erika szociális ügyintéző** elmondta, hogy Kiskőrös Város Képviselő-testülete Egészségügyi és Szociálpolitikai Bizottsága az Önkormányzat tulajdonában lévő Kiskőrös belterület 2462 helyrajzi számon nyilvántartott, természetben 6200 Kiskőrös, Mészáros Lőrinc utca 22. szám földszint 11. ajtószám alatti, 32 m2 alapterületű komfortos lakás szerződés alapján bérbeadásra került Horváth Olga részére. A bérlő jelezte, hogy lakhatását önhibáján kívül nem tudja megoldani, ezért kérvényezte lakásbérleti jogviszonyának meghosszabbítását. Helyi rendeletünk értelmében, szociális helyzet alapján történő bérbeadás feltételeinek fennállása esetén, a Képviselő-testület a lakásbérleti jogviszonyt 1 éves időtartamra meghosszabbítsa.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 12 „igen” szavazattal az alábbi határozatot hozta:

**94/2020. sz. Képv. test. hat.**

Horváth Olga lakásbérleti jogviszonyának meghosszabbítása

**HATÁROZAT**

A Képviselő-testület

1. egyetért azzal, hogy az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján az Önkormányzat üzleti vagyonát képező, Kiskőrös belterület 2462 helyrajzi számon nyilvántartott, természetben 6200 Kiskőrös, Mészáros Lőrinc utca 22. szám földszint 11. ajtószám alatti, 32 m2 alapterületű, 1 szoba, 1 konyha, 1 fürdőszoba, 1 éléskamra, 1 előszoba 1 tüzelőtároló helyiségekből álló komfortos lakásra vonatkozóan a bérleti jogviszony Horváth Olga 6200 Mészáros Lőrinc utca 22. szám földszint 11. ajtószám alatti lakos részére 1 éves időtartamra meghosszabbításra kerüljön.
2. kezdeményezi a lakásbérleti szerződés közös megegyezéssel történő módosítását és a határozat-tervezetben foglaltak szerinti tartalommal történő megkötését, majd azt követően annak közjegyzői okiratba foglalását.
3. felhatalmazza a polgármestert a határozat-tervezet mellékletét képező módosítássokkal egységes szerkezetbe foglalt lakásbérleti szerződés aláírására.

**Felelős:** polgármester

**Határidő:** azonnal

*Melléklet a 94/2020. számú Képviselő-testületi határozathoz*

**LAKÁSBÉRLETI SZERZŐDÉS**

**a módosításokkal egységes szerkezetben**

amely létrejött egyrészről **Kiskőrös Város Önkormányzata** (6200 Kiskőrös, Petőfi Sándor tér 1.), mint bérbeadó, (továbbiakban: **Bérbeadó),** (KSH statisztikai számjel: 15724784-8411-321-03, törzskönyvi azonosító szám: 724782, adószám: 15724784-2-03), képviseli Domonyi László polgármester, másrészről **Horváth Olga** (születési neve: ……… született: ……év……… hónap ……... nap; anyja születési neve: ……… ) 6200 Kiskőrös, Mészáros Lőrinc utca 22. szám földszint 11. ajtószám alatti lakos, mint bérlő (továbbiakban: **Bérlő**), (továbbiakban együttesen: **Szerződő Felek**) között az alulírott napon és helyen, az alábbi feltételek mellett:

**I. Előzmény**

1. Bérbeadó Kiskőrös Város Képviselő-testülete Egészségügyi és Szociálpolitikai Bizottságának 41/2018. számú *(Negyvenegy per Kettőezer-tizennyolc)* számú döntése alapján bérbe adta, Bérlő bérbe vette Kiskőrös Város Önkormányzata üzleti vagyonát képező, Kiskőrös belterület 2462 *(Kettőezer-négyszázhatvankettő)* helyrajzi számú, 32 *(Harminckettő)* négyzetméter alapterületű, természetben

**Kiskőrös, Mészáros Lőrinc utca 22. szám földszint 11. ajtószám**

alatt lévő 1 *(Egy)* szoba, 1 *(Egy)* konyha, 1 *(Egy)* fürdőszoba, 1 *(Egy)* éléskamra, 1 *(Egy)* előszoba, 1 *(Egy)* tüzelőtároló helyiségekből álló komfortos lakást, 2018. *(Kettőezer-tizennyolcadik)* év július hónap 02. *(Második)* napjától 2018. *(Kettőezer-tizennyolcadik)* év szeptember hónap 30. *(Harmincadik)* napjáig terjedő időtartamra.

1. Bérbeadó és Bérlő az 1. pontban megjelölt lakás bérbevételére megkötött szerződését Kiskőrös Város Képviselő-testülete 124/2018. *(Egyszázhuszonnégy* *per Kettőezer-tizennyolc)* számú határozata alapján közös megegyezéssel 2018. (*Kettőezer-tizennyolcadik*) év október hónap 01. *(Első)* napjától 2020. (*Kettőezer-huszadik*) év szeptember hónap 30. (*Harmincadik)* napjáig 2 *(Kettő)* éves időtartamra meghosszabbította.
2. Bérbeadó és Bérlő az 1. pontban megjelölt lakás bérbevételére megkötött szerződését Kiskőrös Város Képviselő-testülete ……/2020. (*……………. per Kettőezer-húsz)* számú határozata alapján közös megegyezéssel 2020. (*Kettőezer-huszadik*) év október hónap 01. *(Első)* napjától 2021. (*Kettőezer-huszonegyedik*) év szeptember hónap 30. (*Harmincadik)* napjáig 1 *(Egy)* éves időtartamra jelen szerződésben előírt módosításokkal meghosszabbítják.
3. **Jogok és kötelezettségek**
4. A Bérlő a lakás használatáért előre, minden hónap 15. *(Tizenötödik)* napjáig Kiskőrös Város Képviselő-testületének az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III. 27.) önkormányzati rendeletében (a továbbiakban: Rendelet) meghatározott mindenkori lakbért köteles fizetni a Bérbeadónak, Kiskőrös Város Önkormányzata Kereskedelmi és Hitel Banknál vezetett 10400621-50526656-76541369 számú számlaszámára. A havi lakbér mértéke jelen szerződés aláírásakor négyzetméterenként **156,- Ft*,* azaz *Egyszázötvenhat* forint, összesen havi 4.992,- Ft, azaz *Négyezer-kilencszázkilencvenkettő* forint.** A Bérlő tudomásul veszi, hogy a lakbér összege jogszabály (a Rendelet) változása esetén módosulhat. A változás időpontjáról és mértékéről a Bérbeadó írásban értesíti a Bérlőt, az őt érintő változás bekövetkeztét legalább 15 *(Tizenöt)* nappal megelőzően.
5. A bérlemény használatával együtt járó költségek (villanyáram, gáz, víz stb.) a Bérlőt terhelik. A Bérlő a bérleti díjon felül fizeti a lakás közüzemi díjait, a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl.: kommunális adó). Bérlő a bérlemény használatával együtt járó költségeket közvetlenül a szolgáltatónak fizeti, a Bérlő kötelezettséget vállal arra, hogy a közüzemi szerződéseket haladéktalanul megköti a szolgáltatóval. A Bérbeadót törvényes zálogjog illeti meg - a Bérlő bérleti jogviszonyából fakadó kötelezettségei teljesítésének biztosítása céljából – a Bérlőnek jelen ingatlan területén lévő vagyontárgyaira. A Bérlő kötelezettséget vállal arra, hogy amennyiben a villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X.19.) Korm. rendelet 30. § (1) bekezdésében foglaltak alapján szociálisan rászoruló fogyasztónak minősül, a villamos energia szolgáltatóval az előrefizetős mérőóra felszerelésére haladéktalanul szerződést köt.
6. A Bérlő a közüzemi szolgáltatások, lakásbiztosítás, hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. *(Tizenötödik)* és 20. *(Huszadik)* napja között köteles a Kiskőrösi Polgármesteri Hivatal Közigazgatási Osztály Szociális és Igazgatási csoport (6200 Kiskőrös, Petőfi Sándor tér 1. szám, emelet 8-as számú helyiségében (ügyfélfogadási idő: csütörtök 12,30-16,00 között) bemutatni. További elérhetőségek: E-mail: szocialisigazgatas@kiskoros.hu, telefon: 78/513-120/225-ös mellék, telefax: 78/513-129. Bérlő hozzájárul, hogy Bérbeadó az NKM Energia Zrt. közüzemi szolgáltatótól a villamos-energia szolgáltatási díj egyenlegéről, valamint az esetleges közüzemi díj tartozásáról a lakásbérleti szerződés időtartama alatt tájékoztatást kérjen.
7. A bérleti díj, vagy a bérlemény használatával együtt járó költségek a szerződés II/1. *Kettő per Első)* pontjában foglalt határidőig történő meg nem fizetése, valamint a fizetést igazoló bizonylatok II/3. *(Kettő per Harmadik)* pont szerinti be nem mutatása esetén a Bérbeadó köteles a Bérlőt – a mulasztás következményeire történő figyelmeztetéssel - a teljesítésre írásban felszólítani. Ha a Bérlő a felszólításnak 8 *(Nyolc)* napon belül nem tesz eleget, a Bérbeadó 15 *(Tizenöt)* napon belül írásban felmondással élhet.
8. A Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.
9. A Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.

1. A Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, a lakás előtti közterület tisztántartásáról. Az ezzel kapcsolatos költségek viselése a Bérlőt terheli.
2. A Bérlő a lakásbérleti szerződés fennállása alatt köteles életvitelszerűen a lakásban lakni. A Bérlő a lakásból történő 2 *(Kettő)* hónapot meghaladó távollétét és annak időtartamát köteles írásban a Bérbeadó részére bejelenteni. A 2 *(Kettő)* hónapot meghaladó indokolatlan távollét szerződésszegésnek minősül és megalapozza a bérleti szerződés felmondását. A távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.
3. A Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatja. A Bérbeadó a rendeltetésszerű használatot, valamint a szerződésben foglalt kötelezettségek teljesítését a Bérlő szükségtelen háborítása nélkül, előzetes bejelentést követően ellenőrizheti. A Bérlő arra alkalmas időben a lakásba történő bejutást biztosítani, és az ellenőrzést tűrni köteles.
4. A Bérlő a lakásba házastársát, gyermekét, befogadott gyermekének gyermekét, valamint szülőjét a Bérbeadó hozzájárulása nélkül is befogadhatja. A Bérlő a Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. A Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.
5. A bérleményben háziállat nem tartható a Bérbeadó előzetes írásbeli hozzájárulása nélkül.
6. A lakásbérleti szerződés megszűnik, ha:
7. a Szerződő Felek a szerződést közös megegyezéssel megszüntetik,
8. a lakás megsemmisül,
9. az arra jogosult felmond,
10. a Bérlő meghal és nincs a lakásbérleti jog folytatására jogosult személy,
11. a Bérlő a lakást elcseréli,
12. a Bérlőt Magyarország területéről kiutasították,
13. a Bérlő lakásbérleti jogviszonyát a bíróság megszünteti,
14. a Bérlő lakásbérleti jogviszonya hatósági határozat folytán megszűnik,
15. a szerződésben foglalt határozott idő letelik, vagy feltétel bekövetkezik.
16. A Bérbeadó részéről történő egyoldalú felmondással szűnik meg a szerződés, amennyiben
17. a Bérlő írásos felszólítás ellenére nem tesz eleget a bérlemény használatával együtt járó, határidőben történő fizetési kötelezettségének,
18. a Bérlő, vagy a vele együtt élő személyek, illetve az általuk az ingatlanba beengedett személy az együttélés követelményeivel ellentétes, botrányos, tűrhetetlen magatartást tanúsítanak,
19. a Bérlő vagy a vele együtt élő személyek, illetve az általuk az ingatlanba beengedett személy a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,
20. a Bérlő elmulasztja az őt terhelő karbantartási kötelezettséget,
21. a Bérlő a lakást 2 *(Kettő)* hónapot meghaladó időre bejelentés és indokolás nélkül elhagyta,
22. a Bérlő a Bérbeadó írásos engedélye nélkül a bérleti szerződés 10. *(Tizedik)* pontjában megnevezetteken kívül más személyt befogad a bérleménybe,
23. a Bérlő bármilyen jogcímen a bérlemény fekvése szerinti településen ingatlanhoz jut,
24. a lakás átalakításra, korszerűsítésre, lebontásra kerül,
25. a Bérlő egyéb szerződésszegése esetén.
26. Ha a Bérlő a szerződésben vállalt, vagy jogszabályban előírt egyéb lényeges kötelezettségét a Bérbeadó által írásban megjelölt határidőben nem teljesíti, a Bérbeadó a határidőt követő 15 *(Tizenöt)* napon belül írásban felmondással élhet.
27. Ha a Bérlő vagy a vele együttlakó személyek magatartása szolgál a felmondás alapjául, a Bérbeadó köteles a Bérlőt - a következményekre történő figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 *(Nyolc)* napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 *(Nyolc)* napon belül írásban kell közölni.
28. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy a Bérbeadótól a szerződés fenntartását nem lehet elvárni. A felmondást a tudomásra jutástól számított 8 *(Nyolc)* napon belül írásban kell közölni.
29. A Bérlő és a vele együtt lakó személyek a bérleti szerződés bármely okból történő megszűnése után – kivéve, ha a szerződés érvényességi ideje meghosszabbításra kerül - elhelyezésre nem tarthatnak igényt, a bérleti jogviszonyt nem folytathatják. A Bérbeadónak elhelyezési, illetve kártérítési kötelezettsége nincs.
30. A jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.
31. A Bérlő vállalja, hogy a bérleti jogviszony bármilyen jogcímen történő megszűnése esetén - ha jogszabály másként nem rendelkezik - sem maga, sem a vele együtt költözők, illetve együtt lakók stb. részére másik lakást, elhelyezést, illetve pénzbeli térítést nem igényel.
32. A Bérlő, illetve a Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.
33. A Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:
* a jogcím nélküli használat első 2 *(Kettő)* hónapjában a lakásra megállapított lakbérrel azonos összeg, ezt követően
* további 10 *(Tíz)* hónapig annak kétszerese,
* 1 *(Egy)* éven túl annak háromszorosa.
1. A Bérbeadó és a Bérlő megállapodnak, hogy a lakást a Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket - erre való tekintettel a lakás birtokba vételét követően a falfestés, mázolás elvégzésére a Bérlő vállal kötelezettséget.
2. A Bérlő jelen szerződés aláírásával feltétlen és visszavonhatatlan kötelezettséget vállal arra, hogy a bérleti szerződés akár a szerződésben, akár a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvényben ( a továbbiakban: Lakás tv.) szabályozott bármely okból történő megszűnése esetén az ingatlant azonnal, minden további feltétel nélkül a Bérbeadó rendelkezésére bocsájtja, abból kiköltözik, a lakást kiüríti, és a Bérbeadó birtokába visszaadja a bérleti jogviszony megszűnését követő napon.
3. A Bérlő kötelezettséget vállal arra, hogy amennyiben a fentiek szerint birtokbaadási kötelezettségének határidőben nem tesz eleget, a Bérbeadónak jogában áll az ingatlant birtokba venni, illetve erre vonatkozóan az illetékes hatóság előtt a végrehajtási eljárást megindítani. Erre tekintettel Bérlő jelen szerződés aláírásával feltétlenül és visszavonhatatlanul, időbeli korlátozás nélkül tűrési kötelezettséget vállal arra az esetre, ha Bérbeadó élni kíván tulajdonosi, illetve igényérvényesítési jogával.
4. Az épületek energetikai jellemzőinek tanúsításáról szóló 176/2008. (VI.30) Korm. rendelet 1. § (3) bekezdés bb) pontja alapján az ingatlan HET 00793720 számú energetikai tanúsítványának másolata a lakásbérleti szerződés mellékletét képezi. Az energetikai tanúsítvány 2018. június 19. napján készült.
5. Szerződő felek megállapodnak, hogy jelen lakásbérleti szerződést közjegyzői okiratba foglalják, amelynek különleges bizonyító ereje abban áll, hogy közhiteles módon igazolja, hogy a benne foglalt nyilatkozatot az okiratban szereplő személy megtette. A közjegyzői okirat alapján a szerződés jogosultja bírósági peres eljárás nélkül élhet a közvetlen bírósági végrehajtás kérésének lehetőségével, amennyiben jelen szerződésben vállalt kötelezettség önkéntes teljesítése elmarad. Az okirat végrehajtási záradékkal történő ellátását követően kikényszeríthetővé válik.
6. A Szerződő Felek megállapodnak abban, hogy a közjegyzői okiratba foglalás díja a Bérlőt terheli.
7. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, a Lakás tv., valamint a Rendelet rendelkezései az irányadók.

A Szerződő Felek egyezően kijelentik, hogy egyéb kérdéseket rögzíteni nem kívánnak, a jogügylettel kapcsolatos tájékoztatást megértették, a szerződés tartalmát, mint tényvázlatot is elfogadják. A bérleti szerződés négy eredeti példányban készült, melyet a felek elolvasás után, mint akaratukkal mindenben megegyezőt jóváhagyólag aláírtak.

**Kiskőrös, 2020. szeptember ……**

**Kiskőrös Város Önkormányzata,**

**mint bérbeadó képviseletében:**

 **Domonyi László Horváth Olga**

 **polgármester bérlő**

**Ellenjegyzem:**

 **dr. Turán Csaba**

 **jegyző**

1. **napirend**

**INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK**

**Domonyi László polgármester** tájékoztatta a lakosságot, hogy 2020. augusztus 29-én, a „Nyáresti fúvósmuzsika" rendezvényen Show kategóriában, a legmagasabb „D” fokozatban kapott „Kiemelt arany” minősítést a Csillagfény mazsorett csoport. A fellépőknek megköszönte a színvonalas műsort.

Köszönetét fejezte ki a kiskőrösi kiállítóknak és fellépőknek a Szüreti Mulatság 2020. rendezvényen való közreműködésükért. Kiemelte Kothencz Lajos és Markó János fellépéseit, akik nagy sikert arattak. Elmondta, hogy a rendezvény a lakosok visszajelzése alapján sikeresnek bizonyult.

Tájékoztatta a lakosságot, hogy a 2020. szeptember 19-20. napokon megrendezett Agrár Expo, a Szüreti Mulatsághoz haszonlóan, szintén sikeres volt. Megköszönte Nagy Tamásnak és kollégáinak a rendezvény megszervezését.

Tájékoztatta a lakosságot, hogy 2020. szeptember 25-27. között megrendezésre kerül a VIII. Kiskőrösi Dutra Nemzetközi Találkozó, mely a vírushelyzetre való tekintettel új helyszínen, az Imperial Hotellel szembeni mérleghitelesítő helyen lesz. A rendezőktől és a rendezvényre látogatóktól az előírások betartását kérte.

Felhívta a lakosok figyelmét, 2020. szeptember 26-án Kiskőrösön nyolcadik alkalommal kerül megrendezése a Trizoli Jótifuti jótékonysági futás és bringázás.

A továbbiakban elmondta, hogy 2020. október 1. napján 18.00 órakor a Zene világnapján a budapesti Zuglói Filmharmónia művészei közreműködésével a Stephanus Quintett koncertezik a „SZÓ-LA-M” AMI hangversenytermében.

Felhívta a figyelmet, hogy 2020. október 6. napján 18.00 órakor az Aradi vértanúk kivégzésének 171. évfordulója alkalmából a Petőfi Szülőház és Emlékmúzeum és az Országos Petőfi Sándor Társaság szervezésében megemlékezés kerül megrendezésre.

A polgármester tájékoztatta a lakosságot, hogy számos megbeszélést követően döntés született, és 2020. október 10. napján *„Home Cooking” Főzzünk otthon, mégis együtt!*címmel az idén kicsit másképp kerül megrendezésre a XI. Kakaspörkölt Főző Fesztivál. A szervezők nem akarják megszakítani a hagyományt, de a vírushelyzet miatt nem szervezhetnek többezres fesztivált. A családok, baráti társaságok otthon, házaknál pörgetik majd a bográcsot, nem az eddigi helyszínen. Ennek szellemében várják még a jelentkezőket a szervezők: Dedák Pál és Torgyikné Danis Éva. Elmondta, hogy a résztvevő csapatok között on-line kapcsolattartás lesz.

Felhívta továbbá a lakosok figyelmét, hogy 2020. szeptember 19. és november 22. között a Központi Statisztikai Hivatal teljeskörű mezőgazdasági összeírást hajt végre „Agrárcenzus, 2020” elnevezéssel, melynek célja, hogy nyomon kövesse a mezőgazdaság szerkezetében bekövetkezett változásokat. A válaszadás minden, az adatfelvételre kijelölt gazdálkodó szervezet vagy személy számára kötelező. Az összeírási munkát igazolvánnyal ellátott összeírók végzik, akik az adatfelvétel megkezdése előtt kötelesek ezen igazolványt a személyi igazolvánnyal együtt felmutatni.

Tájékoztatta továbbá a lakosságot, hogy a Hulladékudvar ismételten megnyitott, csütörtökön 14.00-17:30 óra között, pénteken 8.30-12.00 óra között van nyitva.

Felhívta a lakosok figyelmét, hogy 2020. szeptember 21. napján hatályba lépett a járványügyi készültségi időszak védelmi intézkedéseiről szóló Kormányrendelet, melynek értelmében:

* Kötelező a maszkviselés tömegközlekedésben, üzletekben, moziban, színházban, múzeumban, könyvtárakban, egészségügyi és szociálisintézményekben, ügyfélszolgálatokon és a közigazgatási szerveknél ügyintézés során.
* A hatodik életévét be nem töltött kiskorú kivételével, mindenki köteles orvosi maszkot, munkavédelmi maszkot, illetve textil vagy más anyagból készült maszkot  olyan módon viselni,hogy az orrot és a szájat folyamatosan elfedje. A sállal, kendővel, vagy egyéb ruhadarabbal eltakart arc, nem minősül szabályos maszkviselésnek.
* Rendezvényeknél fennmarad az 500 fő feletti rendezvények tilalma.
* A szórakozóhelyek és zenés táncos rendezvények számára életbe lép a 23 órai korlátozás. Azok helyszínén 23 óra után kizárólag az ott foglalkoztatottak tartózkodhatnak.
* A hatósági házi karantén ideje 14 napról 10 napra csökkent.

A lakosokat, az üzlettulajdonosokat a szabályok betartására és betartatására kérte.

Tájékoztatta a lakosokat, hogy a szóbeszéddel ellenétben az Önkormányzat nem tervezi a kiskőrösi piac bezárását.

A továbbiakban elmondta, hogy 2020. augusztus 18. napján Kováts Györgyné Ilus néni 100. életévét töltötte be, születésnapja alkalmából köszöntjük.

Tájékoztatta a lakosságot, hogy a hagyományainkhoz híven a Képviselő-testületi ülést követően megrendezésre kerül a Szüret a körforgalomban.

**Filus Tibor képviselő** jelezte, hogy az erdőtelki kerékpárúton a fűnyírást követően királydinnyék kerülnek az útra, melyek a biciklikben defektet okoznak. A szükséges gyomírtószerre lakossági felajánlás is érkezett. Jelezte, hogy csaknem az összes kerékpárútnál problémát jelent a benőtt tarack is.

A záportározóval kapcsolatban jelezte, hogy a lakosok sokesetben szájkosár nélkül sétáltatnak ott kutyát, illetve az állatok egyéb szükségleteiket is ott végzik. Szükséges lenne szeméttárolók elhelyezése.

A továbbiakban tájékoztatást kért a szakorvosi rendelőintézet működésével kapcsolatban.

Jelezte továbbá, hogy ameddig a Kormány eltérően nem rendelkezik, a sportcsarnok üzemel, a sportolóktól és a látogatóktól a higiéniai előírások fokozott betartását kérte.

A továbbiakban gratulált Kiskőrös megyei I-es futballcsapatának, akik négy győzelemmel kezdték el az idei bajnokságot.

Elmondta, hogy jelzés érkezett a Batthyányi utcai óvodába járók részéről, hogy a Batthyányi - Dózsa György utca kereszteződésénél útburkolati jelek felfestésére lenne szükség.

Tájékoztatta a lakosokat, hogy 2020. szeptember 26-án Szüreti Kétkeréktúrát szervez az Ültess Fát Mozgalom Egyesület a Vadkerti-tóra. Indulás 14:30-kor a KEVI Általános Iskola udvarából.

**Domonyi László polgármester** válaszában elmondta, hogy a kerékpárutak néhány éve a Magyar Közút Nonprofit Zrt. fenntartásába kerültek, a problémát az Önkormányzat jelezni fogja feléjük. Elmondta, hogy az akasztói kerékpárút kritikus szakasza már felújításra került. A soltvadkerti kerékpárút csak a laktanya utáni lejáróig tartozik Kiskőröshöz, mely szintén rendbe lett téve.

A záportározóval kapcsolatban elmondta, hogy a munkálatok még teljesen nem fejeződtek be, azok elvégzését követően kerülnek majd kihelyezésre a kukák. A kutyatulajdonosokra az Önkormányzat megpróbál odafigyelni és amennyiben a közterület-felügyelő a jövőben a problémát észleli, írásos figyelmeztetést vagy pénzbírságot tud alkalmazni.

Az orvosi szakrendelő működésével kapcsolatban elmondta, hogy a főigazgató tájékoztatása szerint, amennyiben a kiskunhalasi kórháznak szakemberre lesz szüksége, úgy a kiskőrösi szakrendelő rendelési idejét sajnos korlátozni fogják.

Elmondta, hogy az útburkolati jel felfestésével kapcsolatos jelzést az Önkormányzat a városban jelenleg munkákat végző csoportnak jelezni fogja.

**Szedmák Tamás alpolgármester** elmondta, hogy az idei év több szempontból és speciális. A vírushelyzeten kívül vannak olyan események, amelyekről érdemes megemlékezni. Az egyik ilyen az első Képviselő-testület megalakulásának 30. évfordulója. E jeles évforduló alkalmából 2020. október 31. napján ünnepi Képviselő-testületi ülés kerül megrendezésre a művelődési központ színháztermében.

*Ezt követően Domonyi László polgármester Jakab György helyi lakosnak adott szót.*

**Jakab György helyi lakos** elmondta, hogy komoly varrógépgyűjteménnyel rendelkezik és a Képviselő-testületet arról kérdezte, szertnék-e, hogy ez a gyűjtemény Kiskőrösön maradjon.

**Szedmák Tamás alpolgármester** válaszában elmondta, hogy jelenleg nincs a városban olyan hely, ahol ezt a nagy számú varrógépgyűjteményt megfelelően el tudnák helyezni. Több éve gondolkodnak egy várostörténeti kiállításon, de helyiség hiányában eddig ez sem valósult meg. Javasolta egy kisebb kiskőrösi ipartörténeti kiállítás vagy múzeum létrehozását, ahol helyet kaphatna a varrógépgyűjtemény is.

**Domonyi László polgármester** válaszában elmondta, hogy a gyűjtemény a régi posta helyén volt eddig tárolva, melynek több száz négyzetméteres lenne a helyigénye.

**Pohankovics András képviselő** elmondta, hogy az Ipari, Mezőgazdasági és Klímapolitikai Bizottság megvizsgálja, találnak-e a gyűjteménynek megfelelő helyszínt, amit az Önkormányzat akár bérelhetne is az előbb említett ipartörténeti kiállítás megvalósítására is.

**Ungvári Ferenc képviselő** elmondta, hogy régóta szeretné Kiskőrös város iparát kiállítás formában feldolgozni. A felajánlással a Képviselő-testület foglalkozni fog.

További hozzászólás nem volt, így **Domonyi László polgármester** az ülést 16:35 órakor bezárta.

Kmf.

Domonyi László dr. Turán Csaba

 polgármester jegyző